钦定古今图书集成/明伦汇编/氏族典/第312卷 > 程荣秀
## 钦定古今图书集成/明伦汇编/氏族典/第312卷 > 程荣秀

按《万姓统谱》：“荣秀，字孟敷，休宁人。初从学虚谷方回。
延祐中，用学士邓文原荐，授建康路明道书院山长，
陞平江路儒学录，再调嘉兴路儒学教授。为教率先
行义，后课试钱谷有馀，即以整濂、洛之书，补其梓本。
又尝复新范文正陆宣公祠，订正其遗文，裒其祀典，
为《景行录》。”以《家礼》出朱文公殁后，中多未定之论，复
取文公言行有涉于礼者为翼礼。以荐授浙江儒学
副提举。自以年迈，举婺源胡一桂、四明程端礼自代，
遂致仕。荣秀为学，一以治心为主，所至，必揭《四箴》及
《敬齐箴》于壁以自警。居家接物，动师古人，服食寝处，
悉有常度。年七十卒。